[pic] | COMISIA COMUNITĂȚILOR EUROPENE |

Bruxelles, 24.6.2009

COM (2009)292 final

COMUNICARE A COMISIEI

Pachet legislativ de instituire a Agen ției pentru gestionarea operațională a unor sisteme informatice de mari dimensiuni în spațiul de libertate, securitate și justiție

{COM (2009) 293 final}{COM (2009)294 final}{SEC (2009) 836}{SEC (2009) 837}

COMUNICARE A COMISIEI

Pachet legislativ de instituire a Agenției pentru gestionarea operațională a unor sisteme informatice de mari dimensiuni în spațiul de libertate, securitate și justiție

Obiective

Obiectivul prezentului pachet legislativ este înființarea unei agenții responsabile de gestionarea operațională pe termen lung a Sistemului de Informații Schengen din a doua generație (SIS II)[1], a Sistemului de Informații privind Vizele (VIS)[2] și a EURODAC[3]. În plus, agenției i s-ar putea atribui responsabilități în legătură cu alte sisteme informatice europene de mari dimensiuni din domeniul libertății, securității și justiției.

Context

Pentru a beneficia de ultimele evoluții în domeniul tehnologiei informației și a permite introducerea noilor funcționalități, Sistemul de Informații Schengen din a doua generație (SIS II) va înlocui Sistemul de Informații Schengen existent (SIS 1+). SIS II va asigura un grad sporit de securitate în cadrul spațiului de libertate, securitate și justiție al Uniunii Europene, inclusiv menținerea securității și a ordinii publice și garantarea securității pe teritoriul statelor membre.

Sistemul de Informații privind Vizele (VIS) va fi instrumentul esențial bazat pe tehnologia informației pentru susținerea punerii în aplicare a politicii comune în domeniul vizelor și pentru facilitarea, între altele, a controlului eficient al frontierelor, permițând autorităților naționale abilitate să introducă și să actualizeze datele privind vizele, inclusiv datele biometrice, precum și să consulte aceste date pe cale electronică.

EURODAC este un sistem informatic de comparare a amprentelor digitale ale solicitanților de azil și ale imigranților ilegali pentru a facilita aplicarea Regulamentului Dublin II[4], ceea ce face posibilă determinarea statului membru responsabil de examinarea cererii de azil.

SIS II și VIS sunt dezvoltate în prezent de către Comisie. În conformitate cu instrumentele juridice care guvernează aceste sisteme, Comisiei i s-a încredințat gestionarea operațională a SIS II și VIS pe parcursul unei perioade de tranziție. Această perioadă nu ar trebui să depășească cinci ani de la data la care se aplică instrumentele juridice ale SIS II sau, respectiv, Regulamentul VIS intră în vigoare. În prezent, Comisia a încredințat gestionarea operațională a SIS II și VIS organismelor naționale publice din două state membre diferite, și anume din Franța și Austria.

În ceea ce privește EURODAC, Comisia a dezvoltat sistemul și, în prezent, este responsabilă de funcționarea unității centrale și de asigurarea securității transmiterii datelor.

Cu toate acestea, funcționarea unor astfel de sisteme informatice de mari dimensiuni nu este de competența principală a Comisiei. Prin urmare, instrumentele juridice SIS II și VIS prevăd necesitatea de a institui o autoritate de gestionare pe termen lung, în principal pentru a asigura continuitatea și gestionarea operațională a sistemelor respective și fluxul permanent de date.

În declarațiile comune care însoțesc instrumentele juridice privind SIS II și VIS, Consiliul și Parlamentul European au invitat Comisia să prezinte, în urma unei evaluări a impactului, propunerile legislative necesare pentru a încredința unei agenții gestionarea operațională pe termen lung a SIS II central, a unor părți ale infrastructurii de comunicare, precum și a VIS. Comisia s-a angajat să prezinte, în termen de doi ani de la intrarea în vigoare a instrumentelor juridice pentru SIS II și VIS, propunerile legislative necesare de înființare a unei agenții însărcinate cu gestionarea operațională pe termen lung a acestor sisteme.

În recenta Comunicare a Comisiei privind agențiile europene[5], aceasta s-a angajat să nu mai facă propuneri privind noi agenții de reglementare, cu excepția celor deja planificate în domeniul justiției și afacerilor interne, precum propunerea privind o agenție pentru gestionarea operațională a SIS II, VIS, EURODAC și a altor sisteme informatice de mari dimensiuni.

Structura pachetului legislativ

Prezentare generală a agenției

O noua agenție de reglementare este cea mai bună opțiune pentru îndeplinirea atribuțiilor „autorității de gestionare” pentru SIS II, VIS și EURODAC pe termen lung[6].

Cea mai bună cale de a îmbunătăți productivitatea și de a reduce costurile operaționale este de a utiliza sinergiile. Acest lucru ar putea fi realizat dacă toate cele trei sisteme, și poate și altele, ar fi găzduite într-o locație unică și ar funcționa pe aceeași platformă.

Misiunea esențială a agenției ar trebui să fie îndeplinirea atribuțiilor de gestionare operațională a acestor sisteme, menținându-le în funcțiune 24 de ore pe zi, șapte zile pe săptămână. În afara acestor atribuții operaționale, agenției ar trebui să îi revină și responsabilități corespunzătoare privind adoptarea măsurilor de securitate, raportarea, publicarea, monitorizarea și informarea, precum și responsabilități privind organizarea unor cursuri de formare specifice, privind VIS și SIS II. Multe dintre aceste atribuțiuni legate de funcționarea acestor sisteme informatice, precum achiziționarea și gestionarea de proiect se vor suprapune, permițând astfel crearea de sinergii.

Analiza evaluării impactului a demonstrat, de asemenea, faptul că, pentru a spori baza operațională și a justifica mai bine cheltuielile de regie manageriale, agenția ar putea fi responsabilă de elaborarea și gestionarea operațională a oricăror alte sisteme informatice noi care ar fi înființate în viitor în domeniul libertății, securității și justiției.

Structura conducerii agenției ar trebui să reflecte, de asemenea, geometria variabilă existentă, respectiv un grup eterogen de state membre și țări asociate cu diferite niveluri de participare la sisteme.

Elemente ale sistemelor aparținând mai multor piloni ai UE

SIS II este instituit în temeiul primului și celui de-al treilea pilon. Aspectele SIS II legate de primul pilon acoperă semnalările privind refuzul intrării precum și accesul serviciilor competente din statele membre în vederea eliberării certificatelor de înmatriculare a vehiculelor. Aspectele SIS II legate de al treilea pilon acoperă toate semnalările care intră sub incidența titlului VI din Tratatul UE, respectiv prevederile privind cooperarea polițienească și judiciară în materie penală. Instrumentele juridice care guvernează SIS II conțin prevederi identice privind autoritatea de gestionare și atribuțiile sale.

VIS se bazează pe un instrument aparținând primului pilon (Regulamentul VIS), însă există și o decizie a Consiliului care se încadrează în cel de-al treilea pilon și care reglementează accesul în vederea consultării VIS de către autoritățile desemnate din cadrul statelor membre și de către Europol în scopul prevenirii, detectării și investigării infracțiunilor cu caracter terorist și a altor infracțiuni grave. Această decizie conține, de asemenea, o trimitere la autoritatea de gestionare în contextul monitorizării și evaluării, fiind nevoie de un instrument juridic din al treilea pilon pentru ca agenția să îndeplinească atribuțiile respective. EURODAC este înființat, de asemenea, în cadrul primului pilon.

Caracterul acestor sisteme informatice, care integrează elemente ale mai multor piloni ai UE, necesită adoptarea unor instrumente juridice diferite pentru instituirea agenției.

Prezentul pachet legislativ combină două instrumente juridice: un regulament care guvernează aspectele privind SIS II, VIS și EURODAC, ce se încadrează în primul pilon, precum și o decizie privind aspectele privind SIS II și VIS ce se încadrează în cel de-al treilea pilon.

Unul dintre cele două instrumente prezentate în continuare – regulamentul – va descrie structura și atribuțiile agenției, procedura de vot și alte elemente necesare. Acesta prevede că, în exercitarea atribuțiilor de gestionare, Consiliul de administrație este format din câte un reprezentant din fiecare stat membru și țară asociată la punerea în practică, respectarea și dezvoltarea acquis-ului Schengen și la măsurile referitoare la EURODAC, precum și doi reprezentanți ai Comisiei. Cu toate acestea, țările asociate nu au drept de vot. Celălalt instrument juridic – o decizie – care ține seama de caracterul acestor sisteme, care integrează elemente aparținând unor diferiți piloni UE, va încredința agenției atribuțiile legate de gestionarea operațională a SIS II și VIS în aplicarea titlului VI din Tratatul UE.

Următoarele propuneri constituie prezentul pachet legislativ:

1. Regulamentul Parlamentului European și al Consiliului de instituire a Agenției pentru gestionarea operațională a unor sisteme informatice de mari dimensiuni spațiul de libertate, securitate și justiție;

2. Decizia Consiliului de încredințare a atribuțiilor privind gestionarea operațională a SIS II și VIS, în aplicarea titlului VI din Tratatul UE, agenției instituite prin Regulamentul XX.

Implicații financiare

Costul total estimat legat de faza pregătitoare și de demarare a gestionării operaționale pe termen lung a SIS II, VIS și EURODAC se ridică la 113 milioane € pentru perioada 2010 – 2013. Această sumă este acoperită de cadrul financiar pentru 2007-2013. Fișa financiară legislativă, anexată la proiectul de regulament de instituire a Agenției pentru gestionarea operațională a unor sisteme informatice de mari dimensiuni în spațiul de libertate, securitate și justiție, cuprinde o prezentare generală a cheltuielilor operaționale și administrative. Fișa financiară se bazează, în principal, pe estimările și cifrele evaluării impactului realizate în 2007. De asemenea, aceasta se sprijină pe ipoteza că prezenta propunere va fi adoptată în 2010, astfel încât agenția să fie înființată juridic în 2011 și să devină o agenție pe deplin funcțională, capabilă să preia toate atribuțiile legate de gestionarea operațională a SIS II, VIS și EURODAC și a altor sisteme informatice de mari dimensiuni în 2012.

Costurile estimate pentru ca agenția să acopere costurile operaționale și administrative trebuiau să asigure gestionarea operațională eficientă a SIS II, VIS și EURODAC. Costul total include, de asemenea, cheltuielile legate de personal și formarea acestuia. În prezent se preconizează ca agenția să aibă 120 de angajați. Cu toate acestea, nu sunt prevăzute în bugetul agenției costurile legate de conectarea celor trei sisteme la rețeaua S-TESTA. În conformitate cu proiectul, Comisia rămâne responsabilă de toate aspectele contractuale și bugetare legate de infrastructura de comunicare. Costurile anuale de conectare a celor trei sisteme reprezintă aproximativ 16,5 milioane €, sumă ce va fi acoperită din bugetul comunitar. În sfârșit, au fost prevăzute resurse pentru achiziționarea unui nou site internet pentru agenție care să aibă, de asemenea, capacitatea să găzduiască sisteme.

Comparativ cu situația actuală, în care sistemele sunt dezvoltate și funcționează separat, și din momentul în care investițiile inițiale necesare vor fi efectuate, o structură de gestionare comună va genera sinergii și eficiență din punct de vedere al costurilor pe termen lung.

[1] Regulamentul (CE) nr. 1987/2006 al Parlamentului European și al Consiliului din 20 decembrie 2006 privind instituirea, funcționarea și utilizarea Sistemului de Informații Schengen din a doua generație (SIS II) și Decizia 2007/533/JAI a Consiliului din 12 iunie 2007 privind instituirea, funcționarea și utilizarea Sistemului de Informații Schengen din a doua generație (SIS II).

[2] Decizia 2004/512/CE a Consiliului din 8 iunie 2004 de instituire a Sistemului de Informații privind Vizele (SIV) constituie temeiul juridic necesar de includere în bugetul general al Uniunii Europene a alocărilor necesare pentru dezvoltarea VIS.

[3] Regulamentul (CE) nr. 2725/2000 al Consiliului din 11 decembrie 2000 privind instituirea sistemului "Eurodac" pentru compararea amprentelor digitale în scopul aplicării eficiente a Convenției de la Dublin.

[4] Regulamentul (CE) nr. 343/2003 al Consiliului din 18 februarie 2003 de stabilire a criteriilor și mecanismelor de determinare a statului membru responsabil de examinarea unei cereri de azil prezentate într-unul dintre statele membre de către un resortisant al unei țări terțe.

[5] Comunicare a Comisiei către Parlamentul European și Consiliu, „Agențiile europene – calea de urmat”, COM(2008) 135 final.

[6] Această abordare este susținută de concluziile evaluării impactului bazată pe un studiu pregătitor realizat de un contractant extern, COM (2009) XX final.